Vrystaat-Cheetahs gly byna teen die Goue LeeusFoto: Cheetahs/Twitter Die Vrystaat-Cheetahs se rugbyspan het Saterdag in Bloemfontein die Curriebeker ná 40 minute reeds in die sakkie gehad, maar daarvan vergeet om dit toe knoop en amper ŉ duur prys betaal. Die tuisspan was rustyd reeds met 31-7 voor teen die Goue Leeus, maar die Vrystaters moes baie delf om met 31-28 te wen nadat die Leeus vier drieë binne die laaste kwartier gedruk het. Dit was die Vrystaters se sesde Beker-oorwinning nadat hulle ook in 2016 teen die Blou Bulle in Bloemfontein baas was. Hulle kan dus met groot vertroue uitsien na die komende Pro-14-reeks, hoewel ŉ mens wonder of hulle die pas sal kan volhou. Die oorsese spanne het in Mei laas gespeel en ŉ hele paar weke ruskans gehad terwyl die Vrystaat geen ruskans gegun is nie en week ná week hul beste gelewer het. Waar die Vrystaat se fiksheid hulle die afgelope paar weke deurgetrek het, het hulle Saterdag besluit om vroeg hard te slaan. Hulle het vier skitter-drieë gedruk, was in die vaste fasette baas en het die Leeus agter die voordeellyn aan bande gelê. Wanneer hulle in hul eie gebied was, het Ruan Pienaar en Tiaan Schoeman met lang buiteskoppe gesorg dat die span op die voorvoet bly. Toe die Vrystaat boonop die tweede helfte weer soos ŉ sneltrein afsit, het die 38 000 toeskouers hulle reggemaak vir ŉ vyftigtal. Maar dié keer het die stoom opgeraak, die seisoen het sy tol begin eis en die plaasvangers kon nie enige impak maak nie. Daarteenoor het die jong Leeus al hoe meer bresse begin slaan, oor die voordeellyn gekom, die Vrystaat in die vaste fasette oorheers en byna die knoop deurgehak. Dit was veral Tyrone Greene, Wandesile Simelani, Duncan Mathews, Shaun Reynolds en James Venter wat gebaljaar het, want die pak was op die voorvoet. Die Vrystaat het boonop ŉ geel kaart (Sintu Manjezi) gekry ná ŉ reeks oortredings en die Leeus het heelwat munt daaruit geslaan. Hulle het na links en regs geslaan, byna elke keer oor die voordeellyn gekom en die Vrystaat se ondersteuners laat naels kou. Maar die eindpoging was te laat, want Venter se tweede drie het eers in die doodsnikke gevolg met die Vrystaat bra loodvoetig. Albei spanne sou baie groot baat gevind het by vanjaar se reeks. Die Vrystaat het weer ŉ paar blink diamante ontdek met Oxe Nche, Walt Steenkamp en Joseph Debwa aan die voorpunt. Agterlangs het die 35-jarige Ruan Pienaar se kalmte die jonger spelers laat gedy. Aan die Leeus se kant het die jongelinge, waarvan ŉ hele paar spelers ŉ jaar of twee gelede nog junior rugby gespeel het, al hoe ryper en vaardiger geword. Hulle het weliswaar verloor, maar weet dat dit teen ŉ baie goeie span was en dat net een strafdoel tussen hulle en glorie gestaan het. Puntemakers: Vrystaat-Cheetahs 31 (31): Drieë: Joseph Debwa, William Small-Smith, Clayton Blommetjies, Walt Steenkamp. Doelskoppe: Ruan Pienaar (4). Strafdoel: Pienaar. Goue Leeus 28 (7): Drieë: Wandesile Simelane, Dillon Smit, James Venter (2). Doelskoppe: Shaun Reynolds (4).